[pic] | KOMISIJA EVROPSKIH SKUPNOSTI |

Bruselj, 2.4.2008

COM(2008) 167 konč.

POROČILO KOMISIJE SVETU IN EVROPSKEMU PARLAMENTU

Posebna upravna regija Macao: letno poročilo za leto 2007

POROČILO KOMISIJE SVETU IN EVROPSKEMU PARLAMENTU

Posebna upravna regija Macao:letno poročilo za leto 2007

Povzetek

Osem let po izročitvi je izvajanje načela „ena država, dva sistema“ v Macau še vedno zadovoljivo, ohranjajo se macajska edinstvena družba, njen način življenja, spoštujejo se načelo pravne države in temeljne svoboščine. Leta 2007 je sodelovanje z EU, ki ga je spodbujal pragmatičen pristop na obeh straneh, dobro napredovalo in se še naprej poglabljalo. Macajsko gospodarstvo je po stagnaciji v poznih 90-tih letih začelo znatno oživljati od leta 2002, zlasti zaradi liberalizacije in posledično razcveta v igralniškem sektorju – Kitajska je v Macau, s tem ko mu je podelila privilegiran dostop do celinskih trgov, spodbudila igralništvo in lokalni turizem (prek programa obiskovalcev s celine) ter gospodarstvo nasploh. Kljub temu pomanjkanje institucionalnih in upravnih reform, ki bi zagotovile večjo preglednost in neposrednejšo odgovornost, vzbuja skrb. Macajska vlada se tega zaveda in se namerava spoprijeti z izzivi v socialnem, okoljskem in upravnem sektorju, ki so nastali zaradi izredno hitre gospodarske rasti.

Uvod

Leto 2007 je zaznamovala osma obletnica izročitve Macaa Kitajski. Po izročitvi leta 1999 se je na ozemlju vzpostavila posebna upravna regija Ljudske republike Kitajske. Ponovna združitev Macaa s celino temelji na načelu „ena država, dva sistema“ in na ustavi Macaa, ki jo je sprejel Nacionalni ljudski kongres Ljudske republike Kitajske. Ustava zagotavlja ohranitev prejšnjega macajskega sistema in načina življenja za obdobje 50 let. Cilj podpore EU, namenjene uveljavitvi kitajskega načela „ena država, dva sistema“, je bila in ostaja ohranitev poslovnega okolja, pravne države in temeljnih pravic, kar se je na splošno izkazalo za učinkovito.

1. Sodelovanje med EU in Macaom v letu 2007

Macao je bil leta 2007 še naprej pomemben partner za EU, saj je z njo delil vrednote in interese v gospodarstvu, na zakonodajnem področju, v socialnih zadevah, izobraževanju in kulturi. Leta 2007 sta potekali dve srečanji skupnega odbora za sodelovanje Evropske komisije in vlade Posebne upravne regije Macao, namreč 12. skupni odbor ES-Macao 6. februarja v Macau in 13. skupni odbor ES-Macao 10. decembra 2007 v Bruslju. Tema srečanj je bilo tekoče sodelovanje med EU in Macaom ter možne prihodnje usmeritve kot nadgraditev sporočila Komisije iz leta 2006 z naslovom „Evropska unija, Hongkong in Macao: možnosti za sodelovanje v obdobju 2007–2013“[1]. Pravna podlaga za dialog in sodelovanje med EU in Macaom je Sporazum o trgovini in sodelovanju, sklenjen med EGS in Macaom leta 1992. Naslednje srečanje skupnega odbora ES-Macao je predvideno v drugi polovici leta 2008 v Macau.

Uspešen program za pravno sodelovanje med EU in Macaom se je končal v začetku leta 2007 z večjo konferenco v Macau na temo „Ena država, dva sistema, trije pravni redi – perspektive za razvoj“, ki je potekala med 5. in 7. februarjem 2007 in so se je udeležili mnogi strokovnjaki ustavnega prava iz Macaa, Hongkonga in celinske Kitajske, kot tudi iz mnogih držav članic Evropske unije.

Sodelovanje na področju priseljevanja se je nadaljevalo v letu 2007 z učinkovitim izvajanjem Sporazuma med EU in Macaom o ponovnem sprejemu ter z uspešnim programom usposabljanja MIGRAMACAO za macajske uradnike za priseljevanje.

Trgovinsko in gospodarsko sodelovanje med Macaom in EU se je okrepilo leta 2007 s številnimi posebnimi evropskimi dogodki v okviru macajskega mednarodnega trgovinskega sejma, ki je potekal med 18. in 21. oktobrom 2007.

Evropska komisija je pozdravila pomembna prizadevanja vlade Posebne upravne regije Macao v letu 2007 za preprečevanje in boj proti pranju denarja in financiranju terorizma. Po vložitvi obtožnice Ministrstva za finance ZDA proti Banco Delta Asia zaradi pranja denarja so macajske monetarne oblasti prevzele upravljavski nadzor nad Banco Delta Asia in uvedle številne reforme, preden so jo znova vrnile prvotnim delničarjem septembra 2007.

Evropska komisija opaža okrepitev postopkov za javna naročila za izboljšanje preglednosti in okrepitev regulativnega okvira, da bi se zagotovila poštena ter odprta konkurenca, in spodbuja Macao, naj razvije in uveljavlja politiko za upravno reformo in preprečevanje korupcije.

Evropska komisija je začela predhodne razgovore z Macaom, da bi spodbudila uvedbo ukrepov, enakovrednih direktivi EU o obdavčitvi prihrankov. Cilj te direktive je omogočanje državam članicam, da z izmenjavo podatkov učinkovito izvajajo svoje pravice do obdavčevanja dohodka od prihrankov, ki ga fizične osebe rezidenti EU zaslužijo zunaj matične države. Direktiva ne posega v nacionalno davčno zakonodajo in ne nalaga državam obvezne uvedbe davčnih odtegljajev.

Dvostranska blagovna menjava med EU in Macaom se še naprej zmanjšuje zaradi manjšega uvoza oblačil iz Macaa, ki je posledica postopnega odpravljanja Sporazuma o tekstilu in oblačilih. V prvih devetih mesecih leta 2007 se je uvoz iz Macaa zmanjšal za 12 % na 366 milijonov EUR. Izvoz EU v Macao se je po drugi strani strmo povečal za 28 % na 146 milijonov EUR zaradi močnega povpraševanja po investicijskem blagu in drobnih potrošniških izdelkih v povezavi s hitro gospodarsko rastjo.

Macao je bil na zunanjem prizorišču še naprej izhodišče za mednarodne odnose Kitajske s portugalsko govorečim svetom prek mehanizmov, ki se upravljajo v sodelovanju z osrednjo vlado Ljudske republike Kitajske.

2. Politični in gospodarski razvoj

Leta 2007 je Komisija še naprej spremljala institucionalni, gospodarski in družbeni razvoj v Macau na osnovi formalne zaveze iz leta 1999, da bo „pozorno spremljala in spodbujala izvajanje načela ‚ena država, dva sistema‘ z namenom popolne podpore politični, gospodarski in kulturni avtonomiji Macaa.“[2]

Odnosi med posebno upravno regijo in celino so sorazmerno mirni. V Macau je bilo že pred vnovično vzpostavitvijo kitajske oblasti čutiti vpliv kitajske vlade in nekaterih njenih agencij, kot je Urad za javno varnost. Kriminal, povezan z igralništvom (pranje denarja, boji tolp, korupcija itd.), vzbuja skrb in celina ter tudi drugi, na primer ZDA, pritiskajo na Macao, da uskladi zakonodajo in njeno izvajanje z mednarodno prakso.

Nacionalnemu ljudskemu kongresu doslej še ni bilo treba razlagati macajske ustave in macajska pravosodna neodvisnost ni bila postavljena pod vprašaj. Demokratični napredek ni v ospredju, saj ustava Macaa, za razliko od hongkonške, ne pogojuje uvedbe splošnih neposrednih volitev za končni cilj ustavnega razvoja, omogoča pa spremembo načina izbora glavnega upravitelja in članov zakonodajnega sveta.

Glavni upravitelj Edmund Ho je 13. novembra 2007 v svojem političnem nagovoru za leto 2008 dejal, da ne bo mogoče uvesti neposrednih volitev leta 2009 ali takoj zatem, saj je treba zadevo prej natančno proučiti. Evropska komisija je s to napovedjo seznanjena in z veseljem pričakuje uvedbo načrta za razvoj demokracije. Edmund Ho je prav tako napovedal namero o zaključitvi pravnih postopkov v svojem mandatu, to je do leta 2009, za zakonodajo, povezano s členom 23 macajske ustave, v katerem je zapisano, da mora Macao sprejeti zakone, ki „prepovedujejo vsakršno izdajstvo, odcepitev, upor (in) prevrat v nacionalnem ljudskem kongresu ali krajo državnih skrivnosti in ki prepovedujejo tujim političnim organizacijam ali organom opravljanje političnih dejavnosti v regiji …“

Pravosodje in službe kazenskega pregona so v Macau še naprej učinkoviti. Bistvena opora macajskemu načinu življenja je učinkovita zaščita svoboščin in temeljnih pravic, ki jo zagotavljajo pristojna in neodvisna sodišča. Sojenje na sodišču v Macau nekdanjemu macajskemu vladnemu sekretarju za prevoz in javna dela Ao Man-longu, enemu izmed vodilnih vladnih uradnikov, obtoženemu podkupovanja in pranja denarja, je zbudilo pozornost javnosti v letu 2007.

V skladu z javnim mnenjem je macajski tisk kritiziral macajsko javno upravo zaradi prevelike porabe občinskih svetov, domnevne zarote med vlado in podjetji pri prodaji zemlje in uvozu delovne sile ter na splošno zaradi naraščajočih socialnih razlik.

Leta 2007 so na več javnih demonstracijah (1. maja, 1. oktobra in 20. decembra) majhni, a glasni deli macajske družbe izrazili zaskrbljenost. Spremljajoči učinki velikega gospodarskega uspeha Macaa od leta 2002 so upadanje realnega dohodka nekaterih revnejših prebivalcev ali tistih s fiksnim dohodkom in neizogibni pritiski, vplivi na okolje in naravo ter stroški zaradi hitre urbanizacije, preobljudenosti, gospodarskega razvoja in družbenih sprememb.

Leta 2007 je macajska vlada začela opažati in reševati te gospodarske, okoljske in socialne pritiske. Glavni upravitelj Edmund Ho je najavil ukrepe za njihovo premagovanje in ublažitev: znižanje davka na dohodek za slabše plačane, nižje davke na nepremičnine za cenejše nepremičnine, povišanje plač za javne uslužbence, zgraditev 19 000 novih javnih stanovanjskih enot, več pooblastil za protikorupcijski urad in različne druge subvencije ter pobude za pomoč na socialnem in kulturnem področju.

Velika gospodarska rast v Macau se je leta 2007 nadaljevala. Ko so leta 2002 odpravili igralniški monopol, se je število imetnikov igralniških dovoljenj povečalo na šest, dohodek od iger na srečo pa se je v petih letih več kot potrojil in presegel tistega v Las Vegasu. Stebra macajskega gospodarstva sta bila turizem in igralništvo, ki ju je podpiralo vse več navdušenih obiskovalcev s celinske Kitajske in z vsega sveta. Ogromni tuji naložbeni projekti so spremenili podobo mesta, s čimer je Macao postal središče mednarodnih turističnih in naložbenih interesov. Po rasti v dvomestnem številu leta 2006 se je realna rast BDP v prvih treh četrtletjih leta 2007 povečala na skoraj 30 %. Davčni prihodek se je povečal za 50 % leta 2007 in vladi ustvaril znaten presežek. Macajski BDP na prebivalca je zdaj presegel hongkonškega.

3. Obeti za prihodnost

Komisija priznava, da se je načelo „ena država, dva sistema“ na splošno spoštovalo in je za prebivalce Macaa dobro delovalo. Pomembno je, da ima vlada posebnega upravnega območja še vedno visoko stopnjo samostojnosti na področjih gospodarstva, trgovine, obdavčevanja, financ in zakonodaje, prebivalci Macaa pa imajo še naprej koristi od lastnega pravnega sistema, neodvisnega sodstva, pravic lastnine posameznika, svobode govora in tržnega gospodarskega sistema.

Macao se prav tako sooča s številnimi izzivi glede kakovosti svojega okolja, zlasti glede vzdrževanja in upravljanja arhitekturne ter kulturne dediščine, kakovosti zraka in vode, energetske učinkovitosti, ravnanja z odpadki ter nizkih standardov za emisije motornih vozil.

Macao bo moral v teh okoliščinah okrepiti stike in sodelovanje s celino, zlasti s provinco Guangdong, mestoma Shenzhen in Zhuhai ter s Hongkongom. Tovrstno sodelovanje je nujno za obvladovanje trgovinskih in priseljevalnih tokov ter za izvajanje zakonodaje, okrepitev uprave in spopadanje z okoljskimi izzivi. Ravno tako je treba razmisliti, v kolikšni meri lahko k temu prek priložnosti za sodelovanje iz 7. okvirnega raziskovalnega programa EU prispeva znanost. Komisija verjame, da EU lahko s svojimi izkušnjami pri tem pomembno pomaga in da je to tudi pripravljena storiti.

[1] „Evropska unija, Hongkong in Macao: možnosti za sodelovanje v obdobju 2007–2013“. Sporočilo Komisije Svetu in Evropskemu parlamentu. COM(2006) 648 z dne 26. oktobra 2006.

[2] Sporočilo Komisije Svetu in Evropskemu parlamentu „EU in Macao: po letu 2000“, Bruselj, 12.11.1999, COM(1999) 484 konč.